साफ महिला च्याम्पियनसीपमा भारतको विजयी सुरुवात
साविक विजेता भारतले छैटौं संस्करणको साफ महिला च्याम्पियनसीपमा विजयी सुरुवात गरेको छ । त्रिपुरेश्वरस्थित दशरथ रंगशालामा बुधबार भएको समूह 'ए' को पहिलो खेलमा भारतले ८ वर्षपछि फुटबलमा फर्किएको पाकिस्तानमाथि ३-० को जीत हासिल गरेको हो ।
काठमाडौँ — साविक विजेता भारतले छैटौं संस्करणको साफ महिला च्याम्पियनसीपमा विजयी सुरुवात गरेको छ । त्रिपुरेश्वरस्थित दशरथ रंगशालामा बुधबार भएको समूह 'ए' को पहिलो खेलमा भारतले ८ वर्षपछि फुटबलमा फर्किएको पाकिस्तानमाथि ३-० को जीत हासिल गरेको हो ।सुरुवातबाटै पाकिस्तानमाथि दबाब दिएर खेलेको भारतले सुरुवाती अग्रता भने उपहार गोलबाट लिएको थियो । खेलको २१ औं मिनेटमा पाकिस्तानका कप्तान मारिया खानले आत्मघाती गोल गरेपछि भारतले १–० को अग्रता बनाएको थियो । पाकिस्तानका लागि डेब्यू खेलाडी कप्तान मारिया खानले रक्षापंक्तिमा रोक्ने क्रममा आफ्नै पोस्टमा गोल भएको थियो । त्यसको दुई मिनेटपछि ग्रेस डाङमेईले गोल गर्दै भारतलाई २–० ले अगाडि बढाउन सफल भएकी थिइन् । त्यसपछि खेलको इन्जुरी समयमा सौम्याले गोल गरेपछि भारतले ३–० को अग्रता लिनसक्यो । सोही नतिजा अन्तिमसम्म रहँदा भारतले जारी प्रतियोगितामा विजयी सुरुवात गरेको हो ।यस जितसँगै 'समूह ए'को भारतले पहिलो खेलमै ३ अंक जोडेको छ । पाकिस्तानले भने हारबाट प्रतियोगिताको सुरुवात गरेको छ । विजयी भारतले अब दोस्रो खेल शनिबार माल्दिभ्सविरुद्ध खेल्ने छ भने पाकिस्तानले बंगलादेशको सामना गर्नेछ ।प्रतियोगितामा आयोजक नेपाल, भारत, श्रीलंका, भुटान, बंगलादेश, पाकिस्तान र माल्दिभ्सको सहभागिता रहेको छ । साफले सहभागी ७ टोलीलाई दुई समूहमा विभाजन गरेको छ । समूह ए मा साविक विजेता भारत, माल्दिभ्स, बंगलादेश र पाकिस्तान रहेका छन् । यस्तै समूह बी मा आयोजक नेपाल, श्रीलंका र भुटान रहेको छ । समूह चरणको खेलपछि समूहको शीर्ष दुई टोलीले सेमिफाइनलमा स्थान बनाउनेछन् । फाइनल खेल असोज ३ गते हुनेछ ।